بابا آدم شہید

بابا آدم شہید  ان بزرگان دین میں سے ہیں جو ابتدائی دور یعنی مسلمانوں کے فتح بنگال سے صدیوں پہلےسر زمین عرب سے بنگال میں وارد ہوئے اور دین حق کی تبلیغ و اشاعت کا فریضہ سر انجام دینا شروع کیا اور ساری زندگی اسی میں بتا دی۔ اس وقت رام پال۔ جو اب منشی گنج سب ڈویژن ضلع ڈھاکہ میں ہے، سین خاندان کے راجا بلول سین کاپایہ تخت تھا۔

'تذکرہ صوفیائے بنگال' کے مطابق بابا شہید مکہ معظمہ میں رہتے تھے اور یاد الہی میں مصروف رہتے تھے کہ مکنائی چنگ نامی گاؤں کا ایک مسلمان ، راجا بلول سین کے مظالم سے تنگ آکر مکہ معظمہ چلا گیا اور وہاں آپ سے ملاقات ہوئی۔ اس نے آپ کو بتایا کہ راجا بلول سین گائے ذبح کرنے پر سخت سزائیں دیتا ہے۔ اس پر آپ چھ سو مریدوں کے ساتھ رام پال تشریف لے آئے۔ یہاں آپ نے گائے ذبح کی۔ اس پر راجا برہم ہوا اور آپ سے جنگ شروع کر دی۔ لیکن کامیابی نصیب نہ ہوئی۔ آپ نے کہا تم مجھے صرف میری تلوار سے مار سکتے ہو اور یہ کہہ کر تلوار راجا کو دے دی۔ راجا نے موقع غنیمت جانتے ہوئے آپ کو شہید کر دیا لیکن کچھ عرصہ بعد راجا کے تمام خاندان کو آگ میں جل کر مرنا پڑا۔

اگرچہ مندرجہ بلا حکایت کا کوئی تاریخی ثبوت تو نہیں لیکن ایک ہندو انند بھٹا نامی نے سنسکرت کی ایک کتاب ' بلول چرتیا ' میں اس واقعے کو درج کیا ہے۔

آپ کا مقبرہ رام پال میں ایک مسجد کے قریب ہے۔ جسے سردار ملک کافور نے سلطان جلال الدین فتح شاہ کے دور میں 888 ہجری (1483 عیسوی) میں تعمیر کر وایا۔

حوالہ جات 

بنگلہ دیشی صوفی اولیا